 

Regimul cadourilor oferite membrilor

parlamentului sau guvernului

 

 

Notă introductivă 

 

Regimul cadourilor oferite membrilor Parlamentului sau Guvernului cu diferite ocazii se înscrie într-o problematică mai cuprinzătoare, şi anume aceea a conflictului de interese sau, mai mult spus, a transparenţei vieţii politice. 

Lucrarea de faţă îşi propune o trecere în revistă a modului în care unele state cu sisteme de common law (Marea Britanie, Irlanda, Canada şi SUA) au înţeles să reglementeze această materie. Din păcate doar legislaţia acestor state ne oferă informaţii detaliate cu privire la regimul cadourilor oferite membrilor camerelor legiuitoare ori membrilor executivului. Aşa cum vom vedea, aproape toate aceste state, mai puţin Irlanda, au preferat ca prim instrument de reglementare codul de conduită, urmat sau susţinut de legile speciale şi chiar de Constituţie, în cazul Statelor Unite ale Americii. 

Ce se înţelege însă prin cadou? Poate ar trebui să luăm de exemplu definiţia dată în cadrul Comisiei permanente pentru etică a celui de al 95-lea Congres SUA: o plată, un avans, un ordin de plată sau un depozit de numerar, servicii sau orice altceva evaluabil în bani, inclusiv hrana, cazarea, transportul ori ospitalitatea oferită. Această definiţie ne oferă şi o tipologie a cadourilor, în funcţie de obiect. 

Totodată, am putea împărţi tipurile de cadouri şi în funcţie de sursă: cadourile din partea rudelor, a prietenilor, a colegilor, a subalternilor, chiar a unor persoane fizice şi juridice străine, toate făcând obiectul reglementărilor în materie, în măsura în care sunt oferite în virtutea deţinerii de către persoana în cauză a unei funcţii politice ori a unei demnităţi publice. Ceea ce trebuie remarcat este şi faptul că, în cea mai mare parte, aceste norme de conduită ori legi speciale fac referire nu doar la membrii adunărilor legiuitoare ori ai executivelor, ci şi la înalţii funcţionari publici şi angajaţii acestor instituţii, ei dispunând de un regim comun în privinţa primirii şi declarării cadourilor. 

Un studiu efectuat în cadrul Parlamentului European pe tema standardelor etice în viaţa publică, face referiri succinte şi la modul în care sunt reglementate cadourile în unele statele europene. Astfel aflăm de pildă că în toate cele 15 state membre ale Uniunii Europene există pentru membrii adunărilor legiuitoare obligaţia declarării intereselor pecuniare, deci, implicit, şi a cadourilor.

În Franţa, membrii Adunării Naţionale şi cei ai Senatului sunt obligaţi să declare cadourile primite, indiferent de valoare. 

În Germania, membrii Bundestagului sunt obligaţi să declare doar cadourile care depăşesc în valoare suma de 10.000 de mărci (moneda oficială la vremea adoptării reglementării).

În Italia, aceeaşi obligaţie de a declara cadourile se aplică doar bunurilor cu o valoare de peste 10 milioane de lire.

În state precum Cehia şi Polonia se prevede doar obligaţia declarării cadourilor primite, indiferent de valoarea acestora, în timp ce în Malta şi Letonia se interzice în mod expres acceptarea de cadouri de către membrii Parlamentului.

Pe de altă parte, la nivelul Uniunii Europene, există pentru membrii Comisiei obligaţia de a refuza orice cadou cu o valoare mai mare de 150€. În situaţia în care normele care reglementează relaţiile diplomatice îi obligă să primească astfel de cadouri, ei sunt obligaţi să trimită bunurile Departamentului pentru protocol al Comisiei. Totodată, Comisarii sunt obligaţi să aducă la cunoştinţa Preşedintelui Comisei Europene orice decoraţie ori premiu conferit. Pentru membrii Parlamentului European există obligaţia de a se abţine de la acceptarea de cadouri sau alte beneficii în timpul exercitării mandatului. 

 

 

 Irlanda

 

Sediul materiei privind reglementarea cadourilor primite de înalţii oficiali ai statului se află în Ethics in Public Office Act din 1995. Cadourile care depăşesc 500₤ şi care sunt primite în virtutea funcţiei politice exercitate sunt considerate cadouri oferite statului şi trebuie aduse la cunoştinţa Secretarului Guvernului. Persoana care primeşte darul trebuie să îl păstreze în numele statului până când sunt îndeplinite toate formalităţile prevăzute de lege în legătură cu administrarea bunurilor primite. Secretarul Guvernului va stabili, în conformitate cu instrucţiunile generale ale Guvernului, în ce mod se va dispune de bunul respectiv, în numele statului, dacă va fi vândut ori dăruit mai departe. 

Cadourile oferite soţiei/soţului unui înalt demnitar ori copilului acestuia sau soţului/soţiei copilului acestuia sunt considerate cadouri oferite în virtutea funcţiei politice deţinute de acesta, excepţie făcând: donaţiile, cadourile primite din partea prietenilor sau a rudelor şi pentru motive personale. 

Secretarul Guvernului va determina totodată şi valoarea cadourilor primite, dacă există vreo îndoială cu privire la acest lucru, precum şi dacă ele au fost oferite în virtutea funcţiei politice deţinute. 

Într-un proiect de Cod de Conduită pentru membrii Dail Eireann (Parlamentul Irlandei) se propunea să se interzică membrilor Parlamentului să accepte cadouri care ar putea stârni un conflict de interese sau care ar putea să pună la îndoială onestitatea şi imparţialitatea acestora în exercitarea atribuţiilor ce le revin. În schimb, membrii Parlamentului ar putea accepta cadourile oferite cu anumite ocazii sau ospitalitatea obişnuită. 

 

Canada

În genere, parlamentarilor nu li se impune să-şi declare interesele financiare. Cu toate acestea, Regulamentul nr.21 al Camerei Comunelor stipulează că membrii nu sunt îndrituiţi să îşi exprime votul în acele probleme care implică pentru ei un interes pecuniar direct; o prevedere asemănătoare se regăseşte şi în Regulamentul Senatului. Nici o lege nu limitează însă dreptul parlamentarilor de a participa la dezbateri. 

Regulamentul nr.22 al Camerei Comunelor impune membrilor săi să declare toate vizitele pe care le fac în afara Canadei şi care au legătură cu funcţia pe care o exercită, dacă aceste vizite nu sunt plătite de către parlamentari, de către o asociaţie, un partid politic sau de către Guvern. Numele persoanei sau al grupului de persoane care suportă costurile acestor vizite trebuie făcut public şi înregistrat într-un registru special al Camerei Comunelor. Pentru senatori nu au fost stipulate obligaţii asemănătoare. 

Pentru membrii Guvernului se aplică un Cod de conduită – Post-Employment Code for Public Office Holders - prin care se interzice acestora să solicite sau să accepte sume de bani ori cadouri. Astfel, trebuie refuzate acele cadouri, ospitalitatea sau alte beneficii care sunt susceptibile că ar putea influenţa independenţa miniştrilor în luarea deciziilor politice. 

Cadourile, ospitalitatea şi alte beneficii cu o valoare egală sau mai mică de 200$, indiferent de sursă, trebuie declarate Biroului Consilierului pentru Etică, în termen de 12 luni de la primirea lor. 

Acceptarea de către miniştri de cadouri sau alte beneficii cu o valoare mai mare de 200$, rezultate din activităţi asociate cu îndeplinirea atribuţiilor de serviciu, nu este interzisă dacă aceste cadouri sau beneficii:

· constituie expresia ospitalităţii obişnuite, a curtoaziei ori a protocolului;

· nu generează suspiciuni privind obiectivitatea şi imparţialitatea membrilor Guvernului şi

· nu compromit integritatea Guvernului.

Este permisă acceptarea de cadouri din partea guvernelor regionale, dacă ele au o valoare „rezonabilă”, precum şi din partea membrilor familiei sau a prietenilor apropiaţi. 

 

  

Marea Britanie

 

Reglementările referitoare la primirea şi declararea cadourilor de către membrii Parlamentului le găsim în Codul deontologic al Camerei Comunelor. Astfel, membrii acestui for legislativ sunt obligaţi să furnizeze o serie de informaţii legate de interesele financiare personale, în vederea îndosarierii lor într-un registru special, accesibil publicului. 

Scopul acestui registru este acela de a pune la dispoziţie informaţii referitoare la interesele financiare sau alte beneficii materiale ale membrilor Camerei, care ar putea fi considerate la un moment dat susceptibile de a influenţa acţiunile acestora, discursurile politice sau rezultatul votului în Parlament. 

Aşadar, alături de celelalte interese financiare, trebuie declarate şi cadourile, ospitalitatea şi beneficiile primite. Este vorba despre orice cadou oferit unui membru al Camerei sau soţului/soţiei acestuia, care depăşeşte 125₤ şi orice beneficiu material, cu o valoare mai mare de 0,5% din salariul de parlamentar, din partea unei organizaţii, a unei companii sau a unei persoane din Marea Britanie. 

Tot în sfera cadourilor am putea include şi sponsorizările. Sponsorizările pot veni din partea companiilor, a societăţilor comerciale, a asociaţiilor, a organismelor profesionale şi a altor organizaţii. Tot în această categorie intră şi donaţiile substanţiale, adică cele egale sau mai mari de 500₤ pe an. Toate acestea trebuie declarate şi înregistrate în Registrul de interese. 

Se vor declara şi vizitele efectuate în afara ţării, excepţie făcând cele ale căror costuri sunt suportate în întregime de parlamentar sau de fondurile publice ale Marii Britanii. În Registru se vor trece data călătoriei, destinaţia şi scopul vizitei, precum şi numele Guvernului, al organizaţiei, al companiei sau al persoanei fizice care a suportat costurile. 

O altă categorie de cadouri sunt cele din partea unor persoane fizice sau juridice străine şi care au legătură cu calitatea de membru al Camerei. Pentru a fi declarate, cuantumul acestora trebuie să fie mai mare de 125₤, iar valoarea beneficiilor materiale cu 0,5% mai mare decât salariul de parlamentar. 

Pentru membrii Guvernului se aplică Ministerial Code. Conform prevederilor acestuia, membrii Cabinetului nu ar trebui să accepte din partea nimănui cadouri, ospitalitate sau alte servicii care ar putea să îi oblige în vreun fel. Acelaşi principiu se aplică şi cadourilor oferite unui membru al familiei. 

· În toate situaţiile, primirea de cadouri trebuie adusă la cunoştinţa Secretarului Permanent. Cadourile cu valoare mică (de până la 140₤) pot fi păstrate de cel care le-a primit. Cadourile cu valoare mai mare trebuie transferate Departamentului pentru control, cu următoarele excepţii:

· destinatarul cadoului îl răscumpără la un preţ de cel mult 140₤; dacă bunul respectiv valorează mai mult de 125₤ el trebuie declarat şi înregistrat în Registrul de interese;

· destinatarul cadoului doreşte să plătească pentru darul primit prin oferirea unui alt dar, cu o valoare echivalentă;

· administrarea cadoului de către Departamentul pentru control ar produce o ofensă celui care l-a oferit;

· destinatarul cadoului ar trebui să se prevaleze de acesta cu o ocazie viitoare, în semn de politeţe.

Cadourile primite în străinătate şi care valorează mai mult decât alocaţiile pentru călătorie trebuie declarate la vamă, iar dacă un ministru doreşte să păstreze un bun astfel primit, el este obligat să suporte pentru acesta taxele vamale impuse. 

Cadourile primite de miniştri devin proprietatea Guvernului şi nu trebuie declarate în Registrul de interese ale membrilor decât atunci când persoanele în cauză doresc să păstreze darurile primite (dacă valoarea lor se află undeva sub 140₤) ori să le răscumpere. 

Pentru ca ospitalitatea să facă obiectul declaraţiei în Registrul de interese trebuie ca valoarea acesteia să fie mai mare de 250₤.

 

  

Statele Unite ale Americii

 

Sediul materiei privind primirea cadourilor de către membrii Congresului se află atât în Codurile de conduită ale celor două Camere, cât şi în Legea referitoare la cadourile şi decoraţiile străine şi Legea privind schimburile reciproce educaţionale şi culturale. 

Camera Reprezentanţilor

Membrii Camerei nu pot primi cadouri în valoare totală mai mare de 250$, într-un an calendaristic, din partea aceleiaşi persoane sau organizaţii. Nu se iau în calcul următoarele: 

· ospitalitatea primită;

· cadourile cu o valoare egală sau mai mică de 100$;

· cadourile din partea rudelor şi

· mesele locale. 

Suma de 250$ constituie un agregat, astfel încât la stabilirea ei trebuie ca bunurile să fie evaluate individual; nu se vor lua în calcul acele cadouri a căror valoare pe piaţă este egală sau mai mică de 100$.

Cadourile din partea rudelor fac excepţie de la aceste reguli, indiferent de valoarea lor. Trebuie reţinută însă interdicţia pentru membrii Camerei Reprezentanţilor de a primi cadouri direct sau indirect, cu o valoare totală mai mare de 250$. Termenul indirect se referă în principal la darurile oferite soţului/soţiei ori persoanelor aflate în întreţinere. Prin urmare, soţul/soţia şi persoanele aflate în întreţinere nu dispun de limita de 250$ separat de cea acordată fiecărui membru al Camerei. 

 

Cadourile din partea statelor străine. Regimul acestora este reglementat prin reguli speciale. Constituţia SUA interzice oficialilor statului, inclusiv membrilor şi angajaţilor Congresului, să primească orice cadou, de orice fel, din partea unui stat străin ori a unui reprezentant al unei puteri străine, fără consimţământul Congresului. Congresul american a consimţit prin Legea referitoare la cadourile şi decoraţiile străine şi prin Legea privind schimburile reciproce educaţionale şi culturale la acceptarea anumitor cadouri din partea statelor străine.

Legea cadourilor şi a decoraţiilor străine permite acceptarea cadourilor cu o valoare de cel mult 200$, atunci când acestea sunt oferite ca suvenir sau în semn de curtoazie. Membrii Camerei pot accepta, dar nu pot păstra cadouri cu o valoare peste suma de 200$, decât în situaţia în care refuzul sau returnarea acestora ar cauza o ofensă ori ar afecta relaţiile externe ale SUA. Asemenea cadouri trebuie acceptate în numele statului american şi, în termen de 60 de zile de la data primirii lor, ele trebuie transferate statului, pentru ca acesta să dispună de ele. În plus, se pot accepta cadouri ce constau în burse educaţionale ori tratamente medicale din partea statelor străine. 

Cadourile din partea angajaţilor. Angajaţilor le este interzis prin lege federală să ofere cadouri superiorilor lor, deci inclusiv membrilor Congresului. Sunt exceptate de la acest principiu cadourile oferite cu anumite ocazii, precum: ieşirea la pensie, căsătoria, sărbătorirea zilei de naştere sau de nume, naşterea copilului ori cu ocazia sărbătorilor obişnuite de peste an. 

Evaluarea cadourilor

În principiu, bunurile oferite cadou membrilor Camerei Reprezentanţilor sunt evaluate în funcţie de valoarea lor reală pe piaţă, ţinându-se cont chiar de reducerile de care beneficiază bunurile respective. În situaţia în care un bun este vândut pe piaţă la preţuri diferite, se va lua în calcul cel mai mic preţ la care el poate fi achiziţionat de publicul larg. 

Valoarea cadoului trebuie raportată şi la numărul de persoane care îl oferă, astfel că, dacă un grup de mai multe persoane oferă un singur cadou, valoarea acestuia este împărţită la numărul membrilor grupului. Acest principiu nu se aplică însă şi organizaţiilor. 

Pentru cadourile cu valoare artistică, greu de evaluat de ei înşişi, membrilor Camerei li se recomandă să ceară avizul consultativ al Comisiei pentru Etică. 

Declaraţiile financiare anuale trebuie să cuprindă şi cadourile primite a căror valoare totală este egală sau mai mare de 250$, numele persoanei care le-a oferit şi descrierea detaliată a bunurilor, astfel încât acestea să poată fi identificate. Se vor declara şi cadourile primite de soţ/soţie ori de persoanele aflate în întreţinere. Cadourile primite din partea statelor străine trebuie declarate şi predate statului american în termen de 60 de zile de la acceptarea lor. 

Senat 

Membrii Senatului pot accepta doar acele cadouri cu o valoare individuală de cel mult 50$; de-a lungul unui an calendaristic, membrii Senatului nu pot primi din partea aceleiaşi persoane cadouri care în total ar depăşi suma de 100$. La calcularea acestei sume nu se iau în considerare cadourile primite al căror preţ este mai mic de 10$ fiecare. 

Suma de 50$ de aplică fiecărui cadou primit; suma de 100$ constituie un agregat al valorilor cadourilor primite într-un an calendaristic din partea aceleiaşi surse. La calcularea acestor valori nu se iau în considerare cadourile răscumpărate de destinatarul lor sau cele nefolosite şi returnate imediat donatorului. 

Analog Camerei Reprezentanţilor, şi la Senat cadourile oferite soţiei/soţului ori persoanelor aflate în întreţinere sunt considerate cadouri oferite membrului Senatului. În schimb, cadourile oferite altor membri ai familiei sunt considerate cadouri oferite membrului Senatului doar dacă acesta a luat cunoştinţă de primirea cadourilor şi dacă el consideră că aceste cadouri s-au oferit în virtutea funcţiei politice pe care o exercită. 

Nu intră în sfera de aplicare a reglementărilor privitoare la cadouri următoarele:

· cadourile pentru care recipientul plăteşte contravaloarea sau pe care nu le foloseşte şi le returnează imediat;

· contribuţiile politice rambursate conform legii sau participarea la o strângere de fonduri sponsorizată de o organizaţie politică;

· cadourile din partea rudelor;

· cadourile, inclusiv ospitalitatea oferite de o persoană în virtutea prieteniei personale;

· cadourile din partea altui membru al Senatului;

· alimentele, băuturile, cazarea şi alte beneficii care rezultă din desfăşurarea unor activităţi care nu au legătură cu sarcinile oficiale;

· materialele informaţionale: cărţi, articole, periodice, înregistrări audio şi video trimise biroului;

· premiile, distincţiile acordate în competiţii deschise publicului;

· premiile bona fide nepecuniare, inclusiv diplomele onorifice, primite ca expresie a recunoaşterii unor merite, precum şi trataţia primită cu astfel de ocazii;

· donaţiile în produse din partea statului de provenienţă a senatorului, produse destinate unor scopuri promoţionale şi care au o valoare minimă pentru oricine le-ar primi;

· moştenirile şi alte transferuri ocazionate de deces;

· orice bun pentru care a plătit statul federal, statul federat sau guvernul local;

· ospitalitatea personală;

· alte obiecte cu valoare intrinsecă mică: o carte poştală, un tricou etc.

Cu aceste excepţii menţionate, membrii Senatului sunt obligaţi de propriul Cod de conduită să declare anumite cadouri primite. 

Cadourile din partea statelor străine. Acestor cadouri li se aplică acelaşi principiu constituţional pe care îl aminteam la Camera Reprezentanţilor. Spre deosebire însă de reprezentanţi, Legea privind cadourile şi decoraţiile străine permite senatorilor să accepte cadouri cu o valoare maximă de 100$. În privinţa cadourilor oferite senatorilor din partea statelor străine sub forma unor cheltuieli de călătorie, acestea pot fi acceptate dacă:

· deplasarea senatorului respectiv are loc peste hotarele SUA;

· călătoria este conformă cu interesele SUA şi

· călătoria este aprobată de Comisia pentru Etică a Senatului. 

Astfel de cadouri trebuie declarate în termen de 30 de zile de la data părăsirii ţării gazdă. Bunurile materiale cu o valoare mai mare de 100$ trebuie declarate în momentul în care sunt depuse la Secretariatul Senatului. 

